
Cum  ab  amplissimo  medicorum  ordine  veniam  in  hac  universitate  litteraria 
docendi  peterem,  et  materia  aliqua  mihi  circumspicienda  esset,  quam  legibus 
obtemperans  tanquam  specimen  publice  explicarem,  essetque  ea  mihi  eligenda,  " 
quae  digna  illo  doctissimorum  hominum  consilio  videretur,  aptaque  ad  ado- 
lescentium huic  arti  deditorum  et  studia  excitanda  et  favorem  conciliandum: 
quaedam  ad  doctrinam  de  nervorum  morbis  pertinentia  illustranda  sumsi,  in 
qua  investiganda  decem  annos  amplius  omni  cura  et  studio  elaboravi. 

Sed  intra  angustos  ejusmodi  disputationis  fines,  cum  paullo  accuratio- 
rem tractationem  cujusvis  argumenti  vix  quisquam  jure  requirere  possit,  xjuis 
exspectet,  ut  impeditissimum  et  difficillimum  locum  ex  omni  parte  expedire 
atque  tantam  doctrinam  paucis  his  pagellis  complecti  conemur?  — Constitui 
igitur  uberrimae  disciplinae  fragmentum  tantum  proponere,  ut  dum  pro  virili 
parte  illi  lucis  aliquid  afferre  studeam,  meorum  simul  studiorum  rationem 
reddam,  documenlumque  prodam  in  hoc  docendi  munere  diligentiam  certe 
mihi  non  defuturam. 

Ceterum  qui  disciplinam  de  his  morbis  vel  leviter  attigerit,  qualem  an- 
tiquiores recentioresquc  nobis  tradiderunt,  desiderabit  profecto  quasi  Ariadnes 
filum  quoddam,  quo  duce  ex  magni  labyrinthi  ambagibus  tuto  se  expedire 
possit;  tot  sunt  tantique  errores,  quibus  nos  implicant  auctores  inter  se  dissi- 
dentes; cum  mihi  in  his  difficultatibus  unum  ex  anatomiae  opibus  petendum 
auxilium  videtur,  praesertim  ei,  qui  non  solum  aegrotos  curare,  sed  firmam 
solidamque  doctrinam  condere  et  tradere  conetur. 

At  dicet  fortasse  quispiam:  Cum  cognitio  nervorum,  qualem  anatomia 
exhibet,  adhuc  manca  sit  et  debilis,  quis  tam  infirmo  praesidio  ad  scientiam 
aliquam  pervenire  se  posse  speret?  Ad  quod  respondere  possumus,  eam  esse 
omnium  disciplinarum  communem  conditionem,  ut  quo  magis  quaeque  ad  ar- 
tes illustrandas  in  auxilium  vocetur,  eo  majora  incrementa  capiat.  Sic  fore, 
ut  anatomia  eo  ipso,  quod  disciplina  tam  late  pertinens  ad  ejus  opes  confu- 
giat, ejus  auxilio  indigeat,  in  dies  magis  aucta  illustrataque  brevi  suas  lacunas 
expleat.  Ceterum  nervorum  anatomia  his  decem  annis  tantos  fecit  progressus, 
ut  magna  spes  sit,  proximam  aetatem  altiora,  nunc  quidem  recondita,  conse- 
cuturam. Itaque,  quae  nuper  experimenta  sentiendi  facultatem  posterioribus 

spinalis  medullae  columnis  nervorumque  inter  vertebras  gangliis  insitam  esse 
docuerunt,  quaeque  movendi  vim  anterioribus  vindicarunt,  ea  sane  obscurae 
neuralgiarum  disciplinae  novum  lumen  adspergentia  idoneam  reddunt  ratio- 
nem, unde  fiat,  ut  alii  nervi  ex  antica  columnae  parte  una  tantum  ac  simplici 
radice  profecti,  ut  septimum  nervorum  par,  nullo  unquam  dolore  tententur, 
dum  alii  ut  nervi  ii,  qui  ex  quinti  paris  radice  postica  originem  ducunt,  do- 
lore frequentissime  afficiantur.  Neque  minorem  usum  praebere  pollicetur  in- 
ventum illud,  quod  nervos  respirationis  muneri  inservientes  in  peculiarem  et 
a ceteris  alienum  ordinem  discernit,  qui  propriis  virtutibus  polleat,  propriisque 
vitiis  obnoxius  sit,  veluti  civitas  quaedam  disjuncta,  quae  in  magno  imperio 
suis  tamen  legibus  utitur;  itemque  indagatio  de  glandulae  pituitariae  natura  nu- 
per inchoata,  quae  primum  illi  inter  ganglia  sympathicorum  nervorum  locum 
adsignat. 

Quam  viam,  qui  semel  ingressus  est,  ipsis  difficultatibus  in  proposito  con- 
firmatus, haud  eos  refellere  operae  pretium  putabit,  qui  novorum  semper  re- 
mediorum cupidi  nostra  ratione  sanationem  morborum  nihil  omnino  proficere 
queruntur.  His  enim  persuadere  difficillimum  est,  morborum  curationem  to- 
tius disciplinae  medicae  nonnisi  partem  esse,  atque  quo  magis  illa  novis  inven- 
tis augeatur,  eo  majora  hanc  incrementa  capere:  quos  equidem  reprehensores 
non  magis  curandos  arbitror,  quam  herbarii  hortulanorum  curant  querelas. 
Praeterea  neminem  fore  credo,  qui  dubitet,  medicinam  esse  totius  physices 
partem,  verumque  medicum  profecto  decere,  sic  in  arte  exercenda  et  in  disci- 
plina tradenda  versari,  ut  non  magis  in  medicos,  quam  inter  physicos  censen- 
dus esse  videatur. 

Erunt  vero,  qui  arguant,  nos  omnem  salutem  ponere  in  iis,  quae  sunt 
subjecta  sensibus,  augurenturque,  haud  dubie  eventurum  esse,  ut  nos,  totos 
anatomiae  inventisque  ejus  deditos  vinculum  illud,  quo  singulae  observationes 
in  unum  colligantur,  deficiat.  Quibus  respondebimus:  Nos  quoque  non  ita 
sumus  arti  a nobis  laudatae  addicti,  ut  ignoremus,  ex  omnibus  quae  experimen- 
tum docet  et  corporum  animantium  sector  diligentissimus  detegere  potest,  tum 
demum  rectam  scientiam  effici,  si  adhibito  acri  judicio  auxilioque  illius  omnium 
artium  reginae,  philosophiae,  leges  communes  de  natura  horum  morborum 
indagentur,  et  eo  fundamento  neuropathologia  generalis  constituatur. 

His  praemissis,  jam  rem  ipsam  adgrediamur. 

iiimftMTiimnB—  

C a p.  I. 


Notae  in  vivis  corporibus  repertae. 


.Attoniti  plerique  omnes  statim  ab  initio  morbi  aut  resolutione  aut  dolore  aut  sopore 
subito  corripiuntur. 

Quos  resolutio  in  limine  morbi  erectos  invadit,  ii  fere  concidunt.  Os  per- 
vertitur, lingua  torquetur,  vox  non  explicatur,  brachium  atque  crus  alterutrum  flacci- 
dum dependet,  motu  ac  sensu  orbatum,  mens  aut  constat  aut  sopore  obruitur. 

Dolore  vexati  in  capite  aliquid  ruptum  esse  derepente  clamitant,  frigidas 
tremulasque  manus  fronti  admovent,  colorem  amittunt,  gelido  sudore  madent,  paene 
animam  agere  videntur. 

Altum  in  soporem,  demersis  facies  tumida,  colorata,  palpebrae  conniventes, 
pupillae  dilatatae,  respiratio  tarda,  sonora,  pulsus  plenus,  fortis,  lentus,  membra  alias 
convulsa,  alias  immota. 

Morbi  impetus  indiciis  illis  notatus  hominem  aut  praeceps  jugulat,  aut  lentius 
conficit  aut  vitae,  laeso  vel  illaeso  corpore,  restituit. 

* 

* * 

Quam  primis  tantum  lineamentis  adumbravimus  morbi  imaginem,  ea  jam  no- 
bis ad  optimorum  quorumque  medicorum  exemplum,  nostra  etiam  qualicunque  expe- 
rientia fretis,  accuratius  effingenda  videtur,  initio  ab  ipsis  morbi  initiis  ducto. 

Indicia  morbi  praenuntia  aut  prorsus  nulla  sunt  aut  valde  incerta;  nam  quae 
talia  vulgo  perhibentur,  cum  ut  cerebri  vitiis  communia  sint  universis,  ita  aliorum 
etiam  viscerum  labi  haud  raro  superveniant,  non  aliter  fieri  potest  quin  medicum  ad 
errorem  vanamque  praedictionem  pelliciant.  Quo  pertinent:  capitis  dolor,  maxime 
circa  tempora  vel  occiput,  continuus  vel  per  vices  revertens,  cum  gravitatis  pulsusve 
sensu  conjunctus,  vertigo,  aurium  tinnitus,  fragor,  soni  incerti,  oculi  caligantes,  humidi, 
rubore  suffusi,  nares  aridae,  lingua  subinde  haesitans,  balbutiens,  ad  somnum  proclivi- 
tas, somnia  tumultuosa,  moestitia,  memoria  vacillans,  pectoris  angor,  cordis  atque  ca- 

rotidum  palpitatio,  membrorum  imbecillitas,  torpor  vel  sensus  alienus.  Quin  imo  ani- 
mi alacritas  corporisque  vigor  insolitus  tanquam  mali  instantis  indicia  a quibusdam 
commemorantur. 

At  longe  frequentius  accidit  ut  signum  nullum  de  periculo  imminente  prae- 
moneat, sed  morbus  inter  ipsos  labores  vel  inter  otia  homines  inopinato  occupet  at- 
que interdum  fulminis  instar  de  vita  expellat,  etiamsi  non  infitiandum  est,  rariora  uti- 
que esse  ejusmodi  exempla  quam  fere  putentur.  Quippe  ex  ducentis,  quorum  in  me- 
dicorum scriptis  mentio  fit,  attonitis,  sex  tantum  fuere,  quibus  actutum  raptis  morbi 
celeritas  etiam  moriendi  sensum  abstulerit. 

Attoniti  resolutione  affecti  quo  in  latere  capiuntur  in  idem  protinus  inclinant 
ac  nisi  suffulciantur  humi  procumbunt.  Nam  variat  resolutionis  et  sedes  et  conditio 
et  quanto  frequentior  ea  est,  quae  latus  alterutrum  occupat,  tanto  rarior  illa,  quae 
utrumque  simul  latus  vel  singula  tantum  membra  detinet,  ut  ex  attonitorum  quotquot 
nobis  innotuerunt  comparatione  liquido  apparet.  Ratio  enim  haec  est:  Ex  CXXX 
latere  alterutro  resoluti  fuerunt 

CHI 

dextro  sinistro 

""uv"'  'xlix' 

utroque  latere 

— $ — ' 

singulis  membris 
^ A , 

XVII 

brachio  pede 

s /- , 

dextro  sinistro  dextro  sinistro 

VI  VIII  I II 

Hemiplegia  seu  unius  lateris  resolutio  perfecta,  ea  scilicet  quae  a summo  ver- 
tice ad  imos  ungues  aequaliter  pertinet  non  ita  frequens  est,  quam  ex  libris  medicis 
colligas,  qui  minus  subtiliter  distinguentes  quamvis  oris  torturam  artuumque  resolutio- 
nem lateralem  nomine  illo  appellare  solent,  imo  admodum  rara.  At  vulgaris  sane  ea^ 
qua  si  non  omnes  certe  plures  partes  eodem  in  latere  potissimum  faciei  simul  petun- 
tur. Oculus  palpebra  demissa  operitur,  videndi  facultate  privatus,  pupilla  immobili 
vel  fusa  vel  arctata,  labium  pendulum  spiritu  efflato  adtollitur,  lingua  titubat,  apice 
versus  resolutum  corporis  latus  contorto,  culis  atque  musculi  hac  parte  relaxantur 
dum  ex  altera  parte  oris  angulum  deorsum  trahentes  intenduntur:  haec  est  illa  homi- 
num ex  uno  latere  resolutorum  oris  proprietas  ac  flebilis  vultus,  qui  stupidum  quen- 
dam  moerorem  prae  se  ferens  ad  commiserationem  praesentium  animos  impellit.  Ce- 
terorum autem  sensuum  amissio  rarior  est  et  omnino  impetu  morbi  adhuc  urgente 

difficilis  cognitu,  at  interdum  et  auditum  et  odoratum  et  gustum  alterutrius  lateris  si- 
mul deperire  exempla  docent.  Quin  aliquando  etiam  fauces  hoc  modo  resolvuntur, 
ipseque  nuper  hominem  vidi  dextri  lateris  paralysi  affectum  qui  non  nisi  sinistra  oris 
parte  potionem  cibumque  assumere  potuit,  in  alteram  autem  inditum  statim  reddidit 
suffocationis  periculo  vexatus.  Pectoris  quoque  musculos  solvi,  sic  ut  unum  latus  in- 
ter respirandum  penitus  immobile  haereat,  vir  rei  anatomicae  peritissimus  l)  auctor 
est,  id  quod  nec  antiqui  nec  recentiores  medici  tradunt  neque  nobis  ipsis  licet  curio- 
sius intentis  videre  contigit.  At  potissimum  vero  alterutrum  brachium  atque  pedem 
resolutione  affici  inter  omnes  constat,  plerumque  uno  eodemque  temporis  momento, 
rarius  utique  altero  alterum  praevertente. 

Interdum  tamen  accidit  ut  utriusque  lateris  partes  morbo  occupentur,  de  qua 
resolutionis  specie  illustranda  laudatus  ille  professor  Parisiensis  optime  meritus  est  2). 
Quae  paralysis  vel  uno  impetu  fit  ac  tum  paraplegiae  nomine  recte  appellatur  vel 
successione  quadam  magis  minusve  celeri,  tanquam  duplicis  hemiplegiae  facta  con- 
junctione. 

Singulorum  denique  membrorum  sideratio  aut  per  se  incidit  aut  alterius  la- 
teris resolutioni  adjungitur,  cujus  rei  exempla,  quae  pauca  ab  aliis  medicis  et  inpri- 
mis  a Cei.  Serres  3)  traduntur,  brachii  paralysin  frequentiorera  ceteris  esse  docent 

Resolutionem  non  solum  loco  sed  modo  quoque  differre  supra  jam  dictum 
est;  corporis  enim  partes  aut  motu  privantur,  quod  crebrius  evenit,  aut  motu  simuT 
ac  sensu,  neque  id  quidem  eadem  semper  ratione,  quandoquidem  in  aliis  non  nisi 
stupore  opprimuntur,  in  aliis  autem  movendi  sentiendique  facultate  privantur,  quod 
ipse  externus  artuum  habitus  non  obscure  indicat,  cum  in  cubantibus  plerumque  in- 
tus inclinati  situm  suum  iniquum  pertinaciter  servent,  in  erectis  ut  inanimatum  quod- 
dam et  inutile  a corpore  dependeant,  musculis  relaxatis  iisque  torosa  sua  plenitudine 
orbatis. 

Secundum  resolutionem  id  signum,  quod  a mentis  facultate  ducitur,  plurimum 
habet  momenti.  Differt  enim  morbi  species  prout  aegroti  aut  sui  compotes  sunt  aut 
mentis  usu  destituuntur.  Illi  statim  a primo  morbi  impetu  terrore  perculsi  paulo  post 
ad  se  redire  solent:  hi  contra  sopore  premuntur  aut  gravi  altoque  aut  levi  atque 
semisomno,  eoque  sive  intermisso  sive  continuo,  e quo  vel  sponte  evigilantes  vel  de- 


*)  Serres,  nouvelle  division  des  apoplexies.  (Annuaire  medico  - cliirurgical  des  hopitaux  et  hospi- 
ces  civils  de  Paris).  Paris  1819  p.  216  — 364. 

2)  Serres  1.  c. 

3)  Recherches  sur  les  maladies  organiques  du  cervelet.  (Magendie  Journal  de  physiologie  experi- 
mentale  et  pathologique.  T.  III.  1823,  p.  114  — 153). 

dita  opera  excitati  satis  apte  quidem  et  concinne  nisi  quod  marcore  quodam  torpere 
videntur  interrogantibus  respondent,  mox  tamen  longiori  vel  breviori  interposita  mora 
in  pristinum  rursus  soporem  incidunt.  Aliquando  etiam  fit  ut  vel  ex  somno  exper- 
gefacti vel  jam  a principio  insomniis  laborantes  leviter  desipiant  alienaque  loquantur. 

Maxime  vero  loquendi  facultas  in  hominibus  ex  uno  latere  resolutis  tentatur, 
in  aliis  alio  modo.  Nam  aut  prorsus  obmutescunt  aut  haesitantes  titubant  aut  singu- 
las quasdam  litteras  pronuntiare  nequeunt  aut  brevissima  tantum  vocabula  proferunt 
aut  etiam  quae  recte  sentiunt  et  meditati  sunt  appellationibus  absurdis  inviti  designant. 

Ceterae  morbi  notae  illis  adhaerentes  perquam  variae  sunt.  Ita  inprimis  pul- 
sus modo  velocius  modo  tardius  agitati,  nunc  paribus  intervallis  nunc  imparibus  moti, 
interdum  nulla  ratione  a consuetis,  quales  ante  morbum  esse  solebant,  discrepantes, 
vel,  quod  rarius  evenit,  lentiores  imbecillioresque  in  resoluto  brachio  quam  in  altero. 
Perinde  variat  spiritus,  cum  vel  celeriter  vel  cunctanter  vel  aequaliter  vel  inaequali- 
ter trahatur,  a vigilantibus  facile  ac  sine  strepitu,  a veternosis  graviter  et  cum  roncho. 
Accedit  magna  caloris  inconstantia  quippe  per  cutem  omnem  plerumque  aridam  aut 
aequabilem  justamque  habet  temperiem  aut  circa  caput  maxime  ac  praecordia  modum 
excedit  aut  infra  eum  in  partibus  extremis  et  resolutis  subsistit.  Similiter  et  habitus 
oris  in  aliis  coloratus  ac  tumidus,  in  iis  praecipue  qui  sopore  tenentur,  in  aliis  palli- 
dus et  collapsus,  in  aliis  prorsus  inmutatus.  At  semper  fere  potionis  aut  imminutum 
‘desiderium,  aut  omnino  nullum,  alvus  segnis,  clausa,  nec  nisi  valentioribus  medica- 
mentis obtemperans,  urina  rara,  tarda,  suppressa. 

Neque  tamen  haec  symptomata  in  omnibus  unum  per  totum  morbi  spatium 
servant  tenorem  sed  varias  subinde  vicissitudines  subeunt,  modo  mitiora  modo  acriora 
existunt,  inprimis  spiritus,  pulsus,  calor,  ut  febris  speciem  quandam  referant,  quae  ta- 
men non  nisi  rarissime  certos  ac  definitos  habet  circuitus. 

Praeterea  totus  signorum  ordo  et  ambitus  ipso  morbo  ad  exitum  vergente 
commutatur,  cum  periculum  indiciorum  et  frequentia  celerius  tardiusve  aut  ingraves- 
cit augeturque  aut  mitigatur  et  imminuitur.  Quibus  enim  intra  aliquot  horas  vel  dies 
mors  imminet  hi  sensus  motusque  expertes  sopore  continenter  premuntur,  stertentes 
spiritum  trahunt  et  per  buccas  inflatas  emittunt,  subinde  oscitantur,  spumam  agunt  in 
ore,  convulsione  illaesi  lateris  corripiuntur,  tandemque  alvo  et  urina  sine  voluntate 
profluente,  inferioribus  partibus  gelidis,  superioribus  tenui  fervidoque  sudore  made- 
factis, respiratione  difficillima,  pulsibus  velocissime  agitatis,  naribus  acutis,  temporibus 
collapsis,  ore  hiante  animam  efflant.  Sin  autem  mors  appropinquat  tardius  post  sep- 
timanas duas  tresve  imo  quatuor,  sive  natura  sive  artis  ope  dilata,  tum  plerumque 
varias  patiuntur  aegritudinis  mutationes,  quaeque  haud  raro  prosperioris  ominis  spe- 
cie ceteros  quidem  ad  irritam  spem  pellicere  possunt,  medicum  autem  naturae  peri- 

tum  neutiquam  decipiunt,  quippe  quae  vel  inter  se  ipsae  discrepent  speciosae 
istae  notae  ut  mens  resipiscens  cum  gravi  respiratione  conjuncta,  maxime  vero 
eo  suam  fallacitatem  prodant  quod  plerumque  ut  subito  exstiterant  ita  celeriter  eva- 
nescunt. 

Aliter  autem  res  se  habet,  ubi  salutis  mox  rediturae  affulget  fida  spes.  Ar 
nititur  illa  quidem  iis  potissimum  signis  quae  morbi  remissionem  aut  antecedunt  ju- 
diciumque, quamquam  non,  quod  sciam,  in  certos  dies  indicant  aut  subsequuntur 
crisimque  jam  absolutam  ostendunt.  Quo  in  numero  recensentur:  sanguinis  vel  pi- 
tuitae per  nares  cursus,  salivae  in  ore  coitus  ac  destillatio,  sudor  calidus  per  totum 
corpus  aequabilis,  urina  crassa,  subsidens,  venarum  ora  ad  anum  aperta,  alvus  60- 
luta,  mollis,  cita,  quibus  accedit  et  calor  auctus  et  pulsus  acceleratus.  Talis  verum 
morbi  exitus  et  qui  sua  sponte  contingat,  nostro  certe  tempore  quo  validissima  quae- 
que statim  a principio  celebrantur  remedia  est  sane  inter  rarissimos,  certumque  salu- 
tis indicium  nisi  ex  ipsius  curationis  profectu  atque  eventu  peti  vix  potest.  Tum 
optimi  ominis  est  singulorum  signorum  in  melius  vergentium  congruentia,  eoruinque 
fere  hic  est  ordo:  sopor  excussus,  spiritus  sine  strepitu  redditus,  lingua  expedita, 
vultus  ad  pristinam  speciem  compositus,  tandemque  partium  resolutarum,  pedum 
prius,  deinde  brachiorum  sensus  reviviscens  motusque  restitutus. 

At  enim  vero  quotusquisque  attonitorum  invenitur,  qui  pristina  valetudine 
recuperata  recuperatam  conservat?  Nam  morbi  reliquiae  quaedam  aegrotis  ex  hoc 
praecipite  discrimine  ereptis  dia  adhaerescunt.  Ac  resolutionis  inprimis  vestigia  per 
reliquum  vitae  spatium  corpori  impressa  plerumque  remanent  ut  tam  diro  morbo  su- 
perstites ex  ore  distorto  ac  pede  claudicante  facile  a quovis  agnoscantur.  Nec  sane 
insolitum  paralysin  tam  late  residuam  inveterascere  quam  primo  statim  impetu  sese 
effuderit  et  quas  partes  pertinaciter  teneat  eas  turpare  aliis  super  alia  vitiis  adscitis. 
Ita  cutis  decus  et  colorem  suum  amittit,  aspritudine  et  squalore  foedatur,  ungues 
scabri  fiunt  ac  finduntur,  membra  ipsa  modo  emarcescunt,  vel  flaccida  sensuque  de- 
stituta vel  cum  rigore  inflexa  ac  dolentia,  modo  aquae  tumore  tenlantur,  qui  album 
ducit  et  lucidum  colorem  digitoque  impresso  cedit.  Simulque  totus  corporis  habitus 
commutatur,  trunco  versus  sanum  latus  paulatim  inflexo  et  incurvato.  Pariter  mens 
interdum  in  eo  quem  supra  dixi  statu  diutius  perseverat,  una  alterave  facultate  vel 
pluribus  simul  destituta.  Memoria  aut  vacillat  aut  prorsus  perit;  stupor  insignis  ali- 
quamdiu persistens  tandem  in  dementiam  transii,  qua  capti  alii  moesti,  animo  de- 
jecto, perpetuo  lacrymantes,  alii  hilares,  stolide  ridentes,  alii  denique,  quod  raris- 
sime accidit,  furibundi.  Tales  autem  plerumque  animi  aegritifdines  haud  multo  post 
primum  morbi  impetum  incidunt,  raro  sqrius,  resolutione  jam  senescente.  Ita  sen- 
suum quoque  amissio  vel  hebetudo,  inprimis  linguae  difficultas,  miseros  diu  infestat. 

Quibus  uientis  corporisque  affectibus  alia  fere  valetudinis  incommoda,  inter  quae 
principatum  obtinent  concoctionis  vitia  et  respiratio  laesa,  se  adjungere  solent 

Neque  vero  tamen  hic  est  calamitatum  tam  dirarum  finis,  sed  iteratis  intra 
aliquot  menses  vel  annos  tentationibus  vita  saepe  in  periculum  vocatur,  quae  nunc 
leviores  sunt  quam  primus  morbi  impetus  et  breviores  ac  subinde,  invadunt,  nunc 
graivores  eoque  certius  una  aut  altera  vice  revertentes  mortem  inferunt. 


Jam  altera  nobis  morbi  species  illustranda  est,  quae  non  sicut  illa  naturam 
habet  languidam  torpidamque  sed  trepidam  quandam  perturbationem.  Capitis  dolor 
protinus  incidit,  qui  jam  ab  initio  vehemens  atque  intolerabilis  assidue  urget  aut  mi- 
tior primum  et  per  intervalla  quiescens  in  horas  augetur.  Atque  adeo  interdum  mi- 
seri cruciantur  ut  cerebrum  lacerari,  caput  disrumpi  putent,  dolorisque  vehementia 
tam  ex  vultu  luctuoso  quam  ex  gemitu,  clamore,  gestu  facile  intelligi  possit,  quem 
dolorem  quivis  corporis  motus  capitisve  agitatio,  tussis,  sternutamentum  graviter  au- 
get. Sunt  quos  tanto  impetu  invadat  ut  animo  stalim  deficiant:  membra  intremiscunt, 
genua  solvuntur,  facies  exalbescit,  sudor  frigidus  in  fronte  erumpit,  arteriarum  ictus 
prope  nullus.  Rarius  in  certa  quadam  capitis  parte  dolor  sedem  suam  figit,  plerum- 
que totum  caput  occupat  usque  ad  cervicem  humerosque  pertinens.  Aures  sonant, 
oculi  hebescunt,  pupillae  arctantur,  supercilia  contrahuntur.  Accedit  nausea  atque 
vomitus,  maxime  erecto  capite,  respiratio  accelerata,  suspiriis  intercisa,  pulsus  citati, 
exigui,  tangenti  renitentes  digito,  cutis  horrore  perfusa,  urina  tenuis  atque  pallida. 

His  cruciatibus  congruit  praeceps  morbi  periculum.  Nam  alios  vixdum  eju- 
lantes subita  jam  opprimit  mors,  alii  per  unum  alteruiave  diem  mentis  compotes  mi- 
serrimam trahunt  vitam.  Nec  raro  accidit  ut  sopor  mox  ingruens  flebilem  vocem 
praecludat  atque  dolorem,  quem  manu  subinde  capiti  admota  utcunque  significant 
mox  obtundat  vel  penitus  intercipiat.  In  quibusdam,  raro  sane  exemplo,  dolorem 
aut  saevientem  adhuc  aut  jam  mitigatum  paralysis  excipit,  de  qua  pluribus  su- 
pra dictum. 


In  tertia  denique  morbi  specie  corporis  mentisque  vires  tanquam  gravi  onere 
oppressae  deprehenduntur  eaque  correptos  jam  inter  ipsa  morbi  initia  sopor  urget 
sensuumque  facultates  frangit.  Supini  cubant,  stertunt,  labris  atque  buccis,  dum  spi- 
ritus cum  sibilo  elidititi^  velorum  instar  passis  rursusque  contractis.  Facies  et  col- 
lum sanguine  turget  ac  rubore  suffunditur,  palpebrae  clausae,  venae  circa  frontem 
ef  guttur  tumidae,  respiratio  sublimis,  sonora,  tarda,  pulsus  pleni,  rari,  cutis  calida. 

alvus  suppressa,  urina  cohibita  vel  sine  voluntate  destillans.  Torpor  summus,  ut 
neque  punctiones  nec  atrocissimi  quidem,  quales  sunt  parturientium,  sentiantur  dolo- 
res, etiamsi  nonnullis  contingit  ut  minus  gravi  premantur  stupore  excitatique  partes 
vellicatas  contrahant,  palpebras  aperiant,  pauca  quaedam  balbutiant,  sed  mox  dormi- 
endi necessitate  denuo  vincantur.  Alii,  inprimis  feminae  parturientes,  horridis  con- 
cutiuntur convulsionibus,  quae  alternis  caput  reflectunt,  cervices  rigidos  intendunt, 
faciem  livido  colore  infectam,  sudore  ac  spuma  madidam,  foede  contorquent,  truces 
defigunt  oculos,  pectus  adtollunt,  artuumque  musculos  vehementissime  vibrant.  Alii 
denique  tantum  non  immobiles  jacent,  corporis  pondere  ad  lecti  pedem  delapsi,  pa- 
riterque  brachium  vel  crus  ab  aliquo  e circumstantibus  forte  sublatum  et  rursus  re- 
missum tanquam  membrum  emortuum  protinus  decidit. 

Quos  altus  somnus  a principio  continenter  premit,  isque  cum  convulsionibus 
conjunctus,  celerius  moriuntur,  tardius  illi  quos  per  vices,  utrum  certas  an  incertas 
parum  adhuc  liquet,  obruit  sopor.  Atque  fit  etiam  ut  clandestinus  irrepat  morbus, 
inprimis  vi  extrinsecus  illata,  primum  hebeti  capitis  dolore  ac  segnitie  quadam  nun- 
tiatus, quibus  deinceps  dormiendi  cupiditas,  pedum  imbecillitas,  memoriae  infirmitas, 
sermonis  difficultas  accedunt  ac  per  plures  hebdomades,  menses,  imo  annos  protra- 
ctus tandem  mentis  defectione  altissimoque  sopore  vitam  adimat. 


c a p.  n. 

Morbi  notae  in  mortuorum  corporibus  incisis  repertae. 

Qui  cerebrnm  attonitorum  hactenus  incidebant  duo  inprimis  genera  vitio- 
rum inveniebant,  prout  mors  aut  morbi  impetum  ipsum  aut  post  breve  longumve  in- 
tervallum subsecuta  est.  Primum  de  illis  dicam. 

Sanguis  effusus  variis  apparet  locis,  modo  in  cerebri  materia,  modo  in  ejus 
ventriculis,  modo  inter  velamenta,  aut  pluribus  simul  aut  singulis  tantum  sedibus. 

A sanguinis  eruptione  intra  cerebri  vel  cerebelli  hemisphaeria  nascitur  fis- 
sura, saepius  cavum  quod  nunc  angustius,  nunc  latius  patens  interdum  vix  fabae 
magnitudinem  habet,  aliquando  vel  ovi  modum  excedit,  in  quo  abundans  humor  flui- 
dusque  inclusus,  cum  cerebrum  digito  prematur,  motum  leniter  undantem  ciere  so- 
let. Haud  raro  cavum  recens  obortum  confini  medulla  rubris  conglobatisque  punctis 
inspersa  tanquam  tecto  quodam  cingitur.  Caverna  ipsa  patefacta  sanguinis  collectio 
in  conspectum  venit,  plerumque  concreti  ac  subnigri,  qui  interdum  cum  portiunculis 
cerebri  comminuti  mixtus  est,  nonnunquara  ex  parte  liquidi  et  rubicundi,  vel  exiguo 

vel  uiagno  plurium  unciarum  pondere.  Circumcluditur  undique  et  cohaeret  cerebro 
cruenfato,  fracido,  lacerato,  cujus  laciniae  cruore  aqua  eluto  fluitant.  Proxima  ce- 
rebri pars  latitudine  aliquot  linearum  mollis  est  flavoque  colore  imbuta  et  sensim  in 
partem  adhuc  integram  transit.  Neque  semper  tamen  cava  ista,  maxime  ampliora, 
clausa  inveniuntur  sed  interdum  perrupta,  vel  extrinsecus  vel  intus,  sursum  deor- 
sumve,  qua  via  sanguini  per  rimas  sinusque  aut  in  inania  ista  loca,  quae  ventrieuli 
appellantur,  aut  ad  cerebri  superficiem,  aut  denique  versus  utramque  partem  exi- 
tus aperitur. 

Ceterum  sanguinis  sedes  intra  cerebri  globos  exundati  non  eadem  est  ubique. 
Quorum  uterque  rarius  simul  morbo  petitur  adeo  ut  inter  centum  cadavera  non  nisi 
decem  reperiantur,  in  quibus  duplicis  collectionis  recentia  vestigia  extent,  hac  ratione 
ut  semel  in  cerebro,  septies  in  cerebello  atque  bis  in  corporibus  striatis  deprehen- 
dantur. Alias  semper  alterutrum  dumtaxat  latus  vitio  afficitur,  et  dextrum  et  sinistrum, 
(illud  septies  et  qnadragies,  hoc  quinquies  et  quadragies)  varie  autem  pro  partibus 
singulis:  nam  inprimis  hemisphaeria  ipsa  eorum  que  candida  materies  frequentius  quam 
cinerea  sanguinis  profluvio  patent,  (sexies  et  quinquagies)  tum  corpora  striata,  (sexies 
et  vigesies)  deinde  cerebellum  (decies)  rarius  thalami  optici,  (quater)  rarissime  deni- 
que medulla  oblongata  atque  pons  Yaroli  (bis). 

Quemadmodum  modi  et  loci,  sic  etiam  numeri  inveniuntur  varietates.  Sae- 
pius quidem  una  tantum  caverna  sanguine  impleta  in  hemisphaerio  alterutro,  raro 
duae  vel  tres,  rarissime  plures  parvulae  deprehenduntur. 

Quamvis  minus  frequenter  quam  hemisphaeria  satis  crebro  tamen  ventriculi 
cerebri  sanguinis  effusione  inundantur,  nunc  omnes,  (sexies)  nunc  uterque  tricornis, 
(septies)  alias  tantum  alter  eorum  (dexter  decies,  sinister  novies).  Sanguis  ipse  ple- 
rumque liquidior  est,  vel  etiamsi  concretus  majori  humoris  parte  circumfusus  quam 
qui  in  medullae  cavernis  includitur,  isque  tanta  copia  nonnunquam  irruit  ut  septum 
ac  fornicem  perrumpat  et  in  unum  vastumque  confluat  cavum.  Ac  tum  quidem  ple- 
xus choroideus  fere  semper  dilaceratus  conspicitur,  ceterum  rupti  hujusce  retis  pauca 
occurrunt  exempla. 

Qui  inter  cerebri  membranas  effunditur  sanguis,  quod  rarius  accidit  quam  in 
ejus  materiam  ventriculosque,  semper  quidem  inter  supremam  mediamque  tunicam 
subsistit,  rarissime  inter  calvariam  et  duram  matrem,  nisi  vi  quadam  extrinsecus  illata. 
Nunc  liquidus  ac  ruber,  nunc  concretus  atroque  colore,  aut  in  superficie  aut  in  basi 
modo  utriusque  globi,  (novies)  modo  dextri,  (quinquies)  modo  sinistri  (novies)  sedem 
tenet,  crassae  instar  pultis  membranis  adhaerens,  siquidem  ex  sinu  plagis  vulneribus- 
que aliquando  perforato  vel  ex  vena,  vel  ex  arteria  (in  basi  potissimum  cerebri)  de- 
hiscente aut  disrupta  effluxerit,  ubi  alia  plerumque  vasa  exinanita  reperiuntur.  Sic 

Valsalva  *)  arteriae  carotidis  internae  truncum  laceratum  vidit,  Nelei J)  ramum  arte- 
riae vertebralis,  Serres  *)  carotidem  internam  et  arteriam  basilarem,  Moulin * * 3  4)  arte- 
riam basilarem  et  inferiorem  cerebelli,  nos  ipsi  5)  arteriam  cerebelli  superiorem  si- 
nistram. Quandoque  carotidum  vel  vertebralium  soboles  aneurysmate  tumens  rumpi- 
tur ac  sanguinem  longe  lateque  diffundit  ®). 

Praepositis  quae  ad  recentem  sanguinis  intra  cerebrum  collectionem  pertinent, 
proximum  est  ut  de  illis  dicam  quae  simul  in  corpore  mutata  reperiuntur. 

Externus  illorum  habitus  quos  morbus  sustulit  nullum  fere  exhibet  vitium 
quod  huic  ipsi  proprium  sit.  Calor  interdum  diutius  in  corpore  remanet,  cutis  livore 
sanguinisque  suffusione  vel  in  utroque  vel  alterutro  latere  decoloratur,  maxime  circa 
dorsum,  femora,  faciem  et  pubem.  Quorundam  facies  vel  calvaria,  lapsu  alicubi  im- 
pacta, leviter  contusa  ac  sugillata  est  et  os  contortum,  sanguis  vel  pituita  naribus  la- 
biisque adhaeret. 

Capillata  cuti  dissecta,  e qua  tum  plurimus  sanguis  destillat,  ossibusque  cal- 
variae cauta  manu  remotis,  dura  mater,  nisi  forte  cum  illis  coalita  est,  arcte  supra  ce- 
rebrum tensa  apparet,  colore  rubro  vel  livido,  sanguine  intra  arterias  maximeque  ve 
nas  et  sinus  accumulato.  Per  mediam  cerebri  membranam  pellucet  sanguinis  in  pia 
matre  abundantia  vel  in  vasis  contenti  vel  per  vibices  maculasque  rubras  aut  subni- 
gras diffusi.  Cerebrum  ipsum  solito  durius  sanguine  plurimo  impletum  est,  ut  can- 
dida medulla  rubore  tingatur  incisaque  purpureas  stillet  guttas.  Seri  copia  inter 
membranas  vel  ventriculos  contenti  plerumque  mediocris  est,  interdum  autem  diluto 
rubore  infecta.  In  arteriarum  cerebri,  inprimis  majorum,  tunicis  vitia  haud  raro  oc- 
currunt, haec  fere:  membranulae  intimae  rubor,  scabritia,  fissurae,  maculae  albae, 
squamulae  crebrae,  osseae,  denique  exulcerationes. 

A capite  transitus  fiat  ad  pectus,  quo  aperto  pulmones  sanguine  tumentes,  ex 
rubro  subnigri  conspectui  subjiciuntur,  praecipue  in  illis  quos  vel  celeriter  mors  ju- 
gulavit vel  spiritus  gravitas  atque  stertor  ante  oppressit.  Rariore  casu  humoris  cru- 
enti in  alterutrum  pectoris  cavum  effusio  deprehenditur,  a nobis  simul  in  eodem  la- 


')  Morgagni  de  sedib.  et  caus.  morb.  L.  I.  ep.  II.  n.  20. 

a)  Cf.  Acta  Naturae  Curios.  a 1740.  Vol.  V.  p.  393.  obs.  CXM. 

3)  Annuaire  medico  - chirurgical  des  hopitaux  et  hospices  civils  de  Paris,  p.  300. 

*)  Traite  de  1’apoplexie.  Paris  1819,  p.  75. 

5)  Romberg , Ergebnisse  einiger  Leichenoffnungen  in  Horn’s  etc.  Archiv  fur  medie.  Erfahrung, 
1823.  Mai  u.  Juniheft  p.  418. 

®)  Serres  observations  sur  la  rupture  des  aneurysmes  des  arteres  du  cerveau , Magendie  Journal 
de  physiol.  etc.  T.  VI.  p.  82  — 96. 

tere  quo  in  cerebro  vitium  reperta  ‘).  In  cordis  superficie  vasa  sanguine  distenta. 
Pariter  in  abdominis  visceribus  maximeque  intestinis  sanguinis  abundantia  cernitur. 

Inter  recentem  ac  veterem  sanguinis  effusionem  exstare  differentiam  jam  su- 
pra dictum  est;  hanc  ipsam  autem  in  aliis  aliter  sese  habere,  ex  iis,  quae  mox  dicturi 
sumus,  apparebit.  Attamen  in  eo  vetustiores  in  cerebri  materia  cavernae  ita  congrn- 
unt  ut  plerumque  firmis  et  duris  parietibus  sepiantur  intraque  eas  sanguis  nuclei  in- 
star reconditus,  in  arctiori  spatio  compressus,  centrum  versus  densissimus,  colorem 
prae  se  ferat  obsoletum  ex  fusco  rubentem.  Saepissime  cavernae  parietes  inveniun- 
tur membrana  quadam  velati,  interdum  tenuissima,  araneis  textis  simili,  interdum  cras- 
siori, quae  cum  pleura  comparari  potest,  colore  rubicundo  vel  albicante,  sanguineis 
vasculis  intexta,  laevi  plerumque,  rarius  lanuginosa,  quae  totum  cavum  obducit  cere- 
brique materiae  tenacissime  adhaeret.  Magnitudine  quoque  vetustae  illae  cavernae 
distant  et  a recentibus,  siquidem  nunquam  fere  tam  late  diffunduntur  *nec  formam  in- 
aequalem et  angulosam  sed  globatam  plerumque  habent,  et  inter  se  ipsas,  modo  pisa, 
modo  cerasos  vel  pruna  aequantes.  Humor  etiam,  quem  includunt,  differt,  nunc  tur- 
bidus ruberque,  nunc  limpidus  vel  flavescens  vel  candidus,  innatante  spissati  sangui- 
nis globulo.  Nonnunquam  etiam  liquore  vacuae  reperiuntur  cavernae,  parietibus  pro- 
pius admotis,  interdum  per  fila  reticulata  sibi  annexis,  in  quorum  maculis  humoris 
guttae  in  densitatem  coeunt.  Rarissime  autem  contingit  ut  margines  agglutinati  co- 
haereant. Quandoque  eae  cerebri  partes,  in  quibus  caverna  sita  est,  praecipue  pa- 
tentiora  quaedam  loca,  ut  corpus  striatum  atque  thalamus  opticus,  marcida  rugisque 
sulcata  deprehenduntur. 

Quod  ad  sedem  numerumque  cavernarum  tunica  inclusarum  attinet,  ille  sem- 
per  fere  in  corporibus  striatis  et  hemisphaeriis  cerebri,  in  interiore  parte  eorum  sae- 
pius quidem  quam  in  superficie,  figitur;  numerus  autem  non  in  omnibus  idem,  cum 
crebro  una  tantum  inveniatur,  interdum  plures,  vel  in  altero  vel  in  utroque  cerebri 
globo,  ea  ratione  ut  inter  quinquaginta  quatuor  cava  involucro  suo  obducta  ter  et 
quadragies  singula,  bis  bina,  quater  terna,  ter  quaterna,  semel  quina,  imo  octona  re- 
perta sint,  varia  forma,  magnitudine,  structura,  saepe  simul  cum  recenti  sanguinis  ef- 
fusione conjuncta,  quae  tamen  fere  nunquam  eundem  locum  denuo  cruentat. 

Nequaquam  tamen  omnis  sanguis  in  cerebri  materiam  extrusus  ibique  diutius 
stagnans  caverna  tunicata  includitur,  siquidem  interdum  ipse  sanguinis  grumulus  ares- 
cit, induratur,  cerebro  inhaeret,  propeque  coalescit. 

At  in  ventriculis  cerebri  rarissime  omnino  cruoris  multo  ante  profusi  reliquiae 
supersunt,  quarum  non  nisi  sex  exempla  apud  auctores  invenimus,  qui  sanguinem  vel 


*)  L.  c.  p.  418. 

polypi  instar  concretum  fuisse  tradunt,  vel  ut  faecem  quandam  parietibus  ventriculo- 
rum adhaerentem  *). 

Ille  autem  sanguis  qui  inter  membranas  emissus  longius  immoratur,  in  lami- 
nas ad  similitudinem  earum,  quas  aneurysmata  habent,  concretus  deprehenditur,  nun- 
quam in  imo  cerebro,  semper  fere  in  supremo,  quod  tunc  pondere  eo  superimposito 
deprimitur  leviterque  cavatur.  Interdum  quoque  medias  inter  laminas  caverna  latet, 
sero  vel  sanguine  impleta  2). 

Quamquam  sanguinis  effusioni  saepe  non  adjunctus  sit  alius  morbus,  ta- 
men accidit  ut  cum  vitiis  cerebri  aliarumque  partium  conjungatur,  inter  quae  duo 
haec  frequentiora  sunt,  seri  inter  membranas  et  ventriculos  abundantia  et  cerebri  ta- 
bes, cui  a Parisiensibus  professoribus  nuper  vocabulum  ramollissement  du  ccrvcau 
impositum  est.  Quae  duo  genera,  nonnunquam  inter  se  juncta,  vetustis  crebrius  quam 
recentibus  sanguinis  collectionibus  superveniunt.  At  vero  humor  aquosus  totam  ce- 
rebri superficiem  simulque  ventriculos  alluere  solet,  tabes  contra  arctioribus  cancel- 
lis circumscripta  intra  idem  plerumque  hemisphaerium,  in  quo  caverna  sita  est  (nam 
in  viginti  attonitorum  cerebris  quinque  tantum  alterius  hemisphaerii  tabem  obtule- 
runt) cerebri  materiam  emollit  ejusque  compaginem  in  pultem  quandam  resolvit,  nunc 
in  vicinia  effusionis  marginesque  ipsos  cavernae  subigens,  nunc  satis  magno  intervallo 
ab  ea  distat. 

Aliorum  viscerum  morbi  rarius  quidem  in  attonitorum  corporibus  offeruntur, 
praeterquam  cordis,  cujus  magnitudo  et  crassitudo  consuetum  crebro  excedit  modum. 
Ac  sinister  imprimis  ventriculus  crassissimus  deprehenditur,  specu  simul  arctata.  Pul- 
monum autem  vitia  rarissime  sanguinis  intra  cerebrum  effusioni  adjuncta  reperiuntur. 


C a p.  III. 

Notarum,  et  in  vivis  et  in  mortuis  inventarum  collatio. 

Quos  attonitos  hemiplegia  vel  unius  membri  resolutio  corripuit,  ii  fere  sem- 
per in  contraria  cerebri  parte  sanguinis  collectionem  recondunt;  pauca  enim  quae 

1 ) JJ^epfer,  Historiae  apoplecticorum  (ed.  Amstelaed.)  p.  379. 

Riobe,  observations  propres  a resoudre  cette  question:  1’apoplexie  dans  laquelle  il  se  fait  un 
epanehement  de  sang  dans  Ic  cerveau,  est  elle  susceptible  de  guerison  ? Paris  1814.  p.  27. 
Roniberg , Ergebnisse  einiger  Leichenoffnungen,  1.  c.  p.  435. 
l)  Hodgson,  Von  den  Krankheiten  der  Arterien  und  Yenen,  iibers.  v.  Koberwein  p.  48. 

Calmeily  de  la  paralysie  considcree  chez  les  alienes.  Paris  1826  p.  2^6  — 236. 

praecepto  illi  Celeb.  Valsnlvae  l)  repugnant  exstant  exempla  eaque  praeter  unum 
alterumve  dubia.  Primum  egregius  medicus,  cujus  auctoritas  maxime  apud  nos  valet, 
Conradus  Brunnerus  2)  narrat  d§  muliere  dextri  lateris  paralysi  correpta  et  post 
quinque  annos  nova  morbi  accessione  sublata,  cujus  cerebrum  in  dextro  quidem  he- 
misphaerio tres  veteres  cavernas  unamque  recentem  habuit,  in  sinistro  autem  nihil 
notatu  dignum  exhibuit.  Alterum  tradit  immortalis  Morgagnus  3),  mulierem  com- 
memorans dextri  lateris  membris  captam  pariterque  intra  dextrum  cerebri  globum 
sanguinis  effusione  tentatam.  'Verum  in  ceteris  de  hoc  morbo  enarrationibus,  quae 
exceptionem  a regula,  si  qua  alia  in  arte  medica,  constantissima,  habere  videantur, 
vel  accuratam  descriptionem  desideres  vel  fidam  auctoritatem.  Ita  Baglivius  4 5)  in 
morbi  historia,  quo  occubuit  clarissimus  Malpighius , leviter  perstringit  quae  in  mor- 
tuo corpore  reperta  erant  neque  ullius  rei  mentionem  facit  praeter  recentes  morti- 
ferae morbi  tentationis  reliquias. 

Nec  singulares  modo  sanguinis  effusiones  hac  lege  tenentur,  sed  etiam  du- 
plices in  utroque  cerebri  globo,  sive  simul  obortae  sint,  sive,  quod  crebrius  acci- 
dit, succedentes. 

At  enim  non  semper  paralysin  sanguinis  intra  cerebrum  collectioni  comitem 
se  adjungere  jam  supra  dictum  est,  quanquam  inter  exempla  ab  auctoribus  prolata 
discernenda  sunt  ea  in  quibus  nulla  resolutionis  habetur  mentio  ab  illis,  quae  eam 
non  adfuisse  diserte  testantur.  Et  haec  quidem  ut  propriam  morbi  speciem  Clar. 
Serres  s)  proposuit,  constituitque  eam  nomine  Apoplexiae  meningeae  a sanguine  ce- 
rebri membranas  ac  ventriculos  dumtaxat  inundante,  dum  materiae  integritas  serve- 
tur, originem  ducere,  alteram  autem  speciem  vocabulo  Apoplexiae  cerebralis  nun- 
cupatam, cum  paralysi  conjunctam,  cruore  in  cerebrum  ipsum  effuso  produci  conten- 
dit. Verum  enimvero  repugnant  quae  et  antiquiores  et  recentiores  saepius  observa- 
verunt. Ita  viri  celeberrimi  Valsalva  6 7),  Morgagnus'1'),  Simonus  8),  Bang  9),  Ro- 


')  De  aure  humana  tractatus.  Cap.  V.  8.  edit.  Lugdun.  Batav.  p.  83. 

2)  Cf.  Boneti  sepulchretum , edit.  Mangeti  (Lugduni  1700)  T I.  L.  I.  Sect.  2.  p.  139. 

*)  Morgagni  epist  anatom.  XIII.  Nro.  25. 

*)  Baglivi  op,  omn.  edit.  Norimberg.  p.  681- 

5)  Nouvelle  division  des  apoplexics  1.  c. 

®)  Morgagni  de  sed.  et  caus.  morb.  epist.  II.  n.  17. 

7)  De  sed.  et  caus.  morb.  epist.  III.  n.  14. 

8)  Cf.  TFepfer  observat  de  morbis  capitis  p.  676. 

9)  Bang  Selecta  diarii  nosocomii  regii  Hafniensis  T.  I.  p.  79 

choux  *),  Ribes'1 *),  Moulin 3)  paralysin  sanguine  inter  durain  matrem  et  arachnoideam 
alterius  lateris  collecto  excitatam  fuisse  referunt,  et  contra  auctor  diligent issimus 
Abercrombie 4)  in  cerebri  materiam  ipsam  quinquies  reperit  sanguinem  effusum,  nulla 
partium  paralysi  praegressa.  Huc  accedit  quod  duplex  cruoris  eruptio  in  utrumque 
cerebri  hemisphaerium  unum  tantummodo  latus  interdum  resolvit,  quin  etiam  non- 
nunquam  neutrum,  et  hoc,  ut  est  rarissimum,  semel  tantum  laudatus  ille  medicus 
observavit  5). 

Neque  sane  praetereundum  puto,  quod  nuperrime  Parisiensis  professor  6)  do- 
cere conatus  est,  eum  morbum  cum  cerebri  vitiis  ita  cohaerere,  ut  ex  singulorum 
illius  locorum  affectionibus  singulae  paralyseos  species  oriantur.  Et  ad  brachia  qui- 
dem resolvenda  thalamos  opticos  eorumque  radios  in  posteriorem  cerebri  partem  im- 
missos plurimum  valere,  crura  autem  corporum  striatorum  anteriorisque  cerebri  par- 
tis vitio  maxime  affici.  Verum  etiamsi  negari  non  potest,  in  medicorum  libris  ali- 
quot reperiri  exempla,  quibus  illud  quodammodo  probabile  fiat,  tamen  alia  non  de- 
sunt frequentiora,  quae  conjecturam  illam  redarguant.  Praeterea  sanguis  in  thala- 
mum opticum,  sive  striatum  corpus  effusus  et  brachium  et  crus  alterius  lateris  una 
resolvit,  quod  iterum  atque  iterum  aegrotorum  observatio  nosmet  ipsos  edocuit.  Pa- 
ralysis denique,  quae  cum  cerebelli  et  cerebri  vitiis  sit  conjuncta,  tamen  modo  su- 
periores, modo  inferiores  partes  occupat,  in  errorem  delapsum  esse  medicum  illum 
evincit. 

Auctor  idem  7)  memorat  sanguinis  effusione  intra  pontem  Varoli  eam  morbi 
accessionem  excitari,  quae  omnia  simul  membra  resolvit:  nec  sane  allatis  exemplis 
fidem  suam  derogare  decet.  Sed  de  hoc  rarissimo  affectu,  quippe  ab  alio  nemine 
nisi  a Celeb.  Cheyne  8)  semel  notato,  qui  aegrotum  talem  spiritus  quidem  difficultate, 
minime  vero  paraplegia  vexatum  commemorat,  plura  adhuc  documenta  exspectanda  sunt. 


')  RodlOUX  recherchcs  sur  1’apoplexie  p.  186- 

а)  Ribes , Considerations  physiologiques  sur  un  Kyste  contenant  du  sang  coagule  et  place  cntre 
l’hemispherc  gauche  du  cerveau  et  la  dure  mere,  Revue  medicale  Janvier  1822.  p.  34  — 57. 

3)  Moulin,  traite  de  1’apoplexie  p.  98. 

*)  Abercrombie , pathological  and  practical  researches  on  discases  of  the  brain  and  spinal  cord. 
p.  226.  p 227.  p.  229.  p.  230. 

*)  1.  c.  p.  231. 

б)  Serres , suite  des  recherches  sur  les  maladies  organiques  du  cervelet  (Magendie,  Journal  de 
physiologie  etc.  T.  III.  2 Num.  p.  114  — 153.) 

7)  Serres , nouvelle  division  des  apoplexies  1.  c. 

8)  Cheyne , cases  of  apoplexy  and  lethargy  with  observations  upon  the  comatose  diseases.  p.  10 i 

Quemadmodum  vero  paralysin  sic  et  ceteras  morbi  notas  e propriis  hae- 
morrhagiae sedibus,  quasi  fontibus  suis,  derivare  omni  opera  et  diligentia  auctores 
studebant,  utinam  pari  judicii  acritate.  Sed  varias  opiniones  de  hac  re  conceptas  in 
diemque  auctas  jam  alii  satis  in  dubium  revocabant,  cum  talia  tanquam  commenticia 
et  ficta  prorsus  rejicienda  optimo  jure  censerent.  Quapropter  libentius  hisce  super- 
sederem nisi  quae  laudatus  Serres  *)  de  societate  quadam  inter  cerebelli  vitia  geni- 
taliumque affectus  scriptis  mandavit,  commemoratione  haud  indigna  mihi  viderentur. 
Nam  quinque  observavit  attonitos  colis  ardore,  rubore,  ac  tentigine  fere  assidua  se- 
minisque profusione  afflictos,  quorum  cerebellum,  inprimis  commissura  vermiculata, 
sanguinem  eruptum  recondidit.  Mulierem  quoque  narrat  jam  septuagenariam  in 
morbi  accessione  sanguinem  ex  naturalibus  fudisse,  et  post  ejus  mortem  cruoris  col- 
lectiones in  cerebello,  utero,  ovariisque  inventas  fuisse.  Utrum  vero  ex  aliquo  casu 
an  e certa  naturae  lege  pendeat  consortio  ista  iterata  morbi  observatio  in  poste- 
rum docebit. 

Neque  haec  sola  sunt  quae  in  dubium  vocari  possint,  sed  alia  nobis  multi- 
fariam afferunt  dubitationem  cum  de  morbi  exitu  cursuque  rationem  reddemus.  In- 
primis autem  notandum  est  mortis  celeris  caussam  nequaquam,  ut  vulgo  creditur, 
tantum  ad  locum  modumque  sanguinis  intra  cerebrum  effusi  referendam  esse;  nam 
cadavera  attonitorum  quos  mors  subita  oppresserat,  quae  exempla  admodum  rara 
sunt,  eandem  fere  sanguinis  abundantiam  et  sedem  exhibuerunt  quam  qui  tardius 
occubuerant  vel  omnino  primam  morbi  tentationem  superarant.  Sic  Petrus  Frank 1  2) 
hominem  quendam,  cruore  in  ventriculos  effuso,  Cl.  Valsalva  3)  alium,  sanguine  in- 
tra cerebri  velamenta  collecto,  repente  e vivis  sublatum  vidit.  At  gravioris  sane 
momenti  ad  accelerandam  mortem  nobis  videntur  esse  sanguinis  collectiones  pluribus 
simul  locis  coortae,  vel  in  cerebro  et  cerebello,  vel  in  utroque  cerebri  hemisphaerio, 
vel  una  in  externis  internisque  partibus.  Ita  mulier  quaedam  intra  sedecim  horas 
mortem  obiit,  sanguinis  eruptione  in  utrumque  corpus  striatum  facta,  alia  intra  octo 
horas,  omnibus  ventriculis  et  sinistri  hemisphaerii  superficie  cruore  inundatis,  et  homo 
quidam,  cujus  cerebelli  pars  dextra  ventriculusque  sinister  haemorrhagiae  sedem  prae- 
buit, intra  quindecim  horarum  spatium  animam  efflavit.  Praeterea  autem  sanguinis 
profluvium  e ruptis  grandioribus  cerebri  arteriis  vel  venis  summum  vitae  periculum 
velociter  adferre  ita  notum  est  ut  vix  monendum  videatur. 

Verumtamen  non  negandum,  abundante  sanguinis  in  cerebro  collectione  vi- 


1)  Serres , Anatomie  comparec  du  cerveau  T.  II.  p.  601  — 608. 

2)  Joannis  Petri  F^ank  opuscula  posthuma  p.  289. 

3)  Morgagni  de  sed  et  caus.  raorb.  epist.  II.  n.  18. 

lain  diutius  per  plures  hebdomadas  mensesque  trahi  posse,  etiamsi  a quibusdam  ad- 
dubitatum vel  sic  iuterprelalum  sit  ut  sanguis  non  nisi  lente  sensimque  vel  ultimis 
tantum  vitae  diebus  effusus  sit.  At  contrariam  opinionem  confirmant  tum  chirurgo- 
rum experimenta,  tum  indiciorum  morbum  manifestantium  constans  tenor,  tum  maxime 
sanguinis  ipsius  stagnantis  natura.  Nam  color  quasi  robiginem  trahit,  serum  a cras- 
samento discedit,  inlraque  cerebri  materiam  non  impletur  sanguine  cavum,  cujus  pa- 
rietes leves  durique  fieri  incipiunt.  Rarius  sane  contingit  ut  membranula,  involucrum 
illud  cavernae  de  quo  supra  dictum  esi,  jam  intra  quindecim  dies  deprehendatur, 
quod  nos  semel  quidem  vidimus  1),  plerumque  autem  quinta  vel  sexta  hebdomade 
primum  conspicitur  augeturque  postea  temporis  decursu  in  crassitudinem  ac  densita- 
tem. Simulque  aliae  mutationes  accedunt,  quae  de  cavernarum  vetustate  argumenta 
indubitata  afferunt.  Quo  pertinent:  ambitus  cavernae  angustioribus  terminis  circum- 
scriptus, duritia  cerebri  vicini,  liquoris  inclusi  color  limpidus,  vel  si  cava  inania  sunt, 
parietes  filis  reticulatis  aut  tenuissimis  laminis  agglutinati.  At  enimvero  perfectae  so- 
lidaeque  cicatrices  neque  a Morgagno,  neque  ab  Mbercrombie,  nec  denique  a nobis 
ipsis  repertae  sunt,  quauquam  a medicis  Parisiensibus  ut  notissimum  jactantur,  quin 
etiam  nova  morbi  accessione  vel  aliqua  capitis  injuria  nonnunquam  rumpi  memoran- 
tur 2),  quae  res  mihi  quidem  mera  conjectura  eaque  improbabilis,  ne  dicam  temeraria 
esse  videtur. 

His  igitur  positis,  quae  salva  vita  sanguinem  e canalibus  suis  effusum  in  ce- 
rebro haerere,  mutari,  discuti  posse  docent,  adjungere  quaedam  necesse  est  de 
eo  genere  aegrotantium,  quorum  capita  cavernas  illas,  haemorrhagiae  praegressae  re- 
liquias, recondunt.  Nam  sanationem  morbi  praecipueque  resolutionis  a digesta  san- 
guinis collectione  proficisci  vulgo  salis  creditur;  verum  praeterquam  quod  aegrotorum 
observatio  paralysin  interdum  ante  sanguinem  discussum  vel  primis  diebus  evanescere 
demonstrat,  alia  eaque  crebriora  exempla  resolutionis  perpetuitatem,  cruore  jam  dis- 
sipato, ostendunt.  Sic  inter  triginta  quatuor  attonitos  morbi  accessioni  diu  supersti- 
tes atque  post  mortem  rupti  quondam  cruentatique  cerebri  vestigia  exhibentes,  decem 
tantummodo  recensentur  qui  integrum  resolutarum  partium  usum  recuperaverant,  sex 
quibus  imbecillitas  membrorum  inhaesit,  octodecim  denique  quorum  paralysis  invete- 
rascens usque  ad  vitae  finem  permansit. 

Perinde  etiam  in  dubium  vocamus  quod  quibusdam  placuisse  videmus,  morbi 
accessionum  numerum  respondere  cavernis  in  cerebro.  Nemo  enim  non  confitebitur 


')  Romberg,  uber  Haomorrhagieen  des  Geliirns  in  Horn’s  ctc.  Arcliiv,  fur  medie.  Erfalining  1823. 
Mai  u.  Junihcft  p.  423. 

2)  Serres y anatomie  comparce  du  ccrveau.  T.  II.  p.  704. 

opus  esse  ad  ratum  firmumque  judicium  de  hac  re  accuratissima  observatione  et  me- 
dico prope  assiduo.  Verum  illi  auctores,  Cl.  Iiiob6,  Bricheteau,  Cruveilhier,  Mou- 
lin  *)  experimenta  sua  tantum  non  omnia  ex  valetudinariis  depromserunt  quae  ple- 
rumque ultimis  demum  vitae  temporibus  aegrotos  admittunt,  tum  vero  praeteritorum 
haud  idoneos  testes.  At  neque  aliis  neque  nobis  ipsis  quanquara  per  ipsos  quinque 
annos  ultraque  quorundam  attonitorum  curationi  intentis  contigit  ut  singulas  morbi 
tentationes  singulis  haemorrhagiae  reliquiis  manifestatas  reperiremus.  Praeterea  ne 
duplicis  sanguinis  collectiones  simul  obortae  residuaeque  _ in  errorem  inducant,  mo- 
nendum videtur. 

Jam  supra  dictum  est  haud  raro  attonitos  non  solum  membris  sed  mente 
quoque  captos  miserrimam  vitam  satis  diu  trahere.  Ii  fere  omnes  simul  cum  haemorr- 
hagiae reliquiis  aquae  in  ventriculis  vel  inter  membranas  collectionem  cerebrique  ta- 
bem, praecipue  cavernarum  margines  emollientem,  medicis  in  mortuo  corpore  morbi 
notas  indagantibus  obtulerunt. 


')  Cf.  Romberg,  uber  den  Schlagfluss  in  patholog.  anatomischer  Hinaicht  in  Horn’s  etc.  Archiv, 
fur  med.  Erfahr.  1819.  Novemb.  u.  Decemberheft  p.  533  — 570. 


